LV Eiropas Savienības Oficiālais Vēstnesis C 111/29

Paziņojums par aizsardzības izmeklēšanas sākšanu attiecībā uz tērauda ražojumu importu

(2018/C 111/10)

Patlaban Eiropas Komisijas (turpmāk “Komisija”) rīcībā ir informācija, kas, tāpat kā esošie (1) uzraudzības pasākumi, liecina par konkrētu tērauda ražojumu importa strauju palielināšanos pēdējā laikā; tas nozīmē, ka ir pietiekami pierādījumi par to, ka minēto importa tendenču dēļ var būt nepieciešams noteikt aizsargpasākumus. Tādēļ Komisija ir nolēmusi saskaņā ar Eiropas Parlamenta un Padomes Regulas (ES) 2015/478 (2) 5. pantu un Eiropas Parlamenta un Padomes Regulas (ES) 2015/755 (3) 3. pantu pēc savas iniciatīvas sākt aizsardzības izmeklēšanu.

1. IZMEKLĒJAMIE RAŽOJUMI

Šī izmeklēšana attiecas uz konkrētiem tērauda ražojumiem (“attiecīgie ražojumi”). Attiecīgie ražojumi un KN kodi, ar kuriem tie patlaban klasificēti, uzskaitīti šā paziņojuma I pielikumā. Šie KN kodi norādīti vienīgi informācijai.

2. IMPORTA UN KAITĒJUMA PALIELINĀŠANĀS

Patlaban Komisijas rīcībā ir informācija, ka attiecīgo ražojumu kopējais imports laikposmā no 2013. gada līdz 2017. gadam no 17,8 miljoniem tonnu palielinājās līdz 29,3 miljoniem tonnu. Attiecīgo ražojumu imports laikposmā no 2013. gada līdz 2016. gadam palielinājās par aptuveni 65 %. Lielākais kāpums notika 2015. gadā un īpaši 2016. gadā, kad tas sasniedza 28,6 miljonus tonnu. Pēc tam attiecīgo ražojumu imports saglabājās ievērojamā līmenī. Turklāt katra attiecīgā ražojuma importa pieaugums absolūtā izteiksmē noticis nesen, negaidīti lielā apjomā un strauji. Komisija turklāt norāda, ka attiecīgo ražojumu kopējais imports palielinājies arī relatīvos skaitļos, t. i., attiecībā pret ražošanu – no 7,3 % līdz 11,6 %, un attiecībā pret patēriņu – no 12,2 % līdz 17,6 %. Abos gadījumos imports palielinājās laikposmā no 2014. gada līdz 2016. gadam un pēc tam palika salīdzinoši augstā līmenī. Importa palielināšanās varētu būt tādu neparedzētu notikumu izraisīta kā globāls tērauda ražošanas jaudas pārpalikums un šā globālā jaudas pārpalikuma kontekstā pēdējo gadu laikā vairāku trešo valstu pieņemti tirdzniecības pasākumi.

Pamatojoties uz ekonomiskajiem faktoriem, kas precizēti Regulas (ES) 2015/478 9. pantā un Regulas (ES) 2015/755 6. pantā, pierādījumi ir pietiekami arī par to, ka minētā importa apjoma un cenu dēļ ir vērojama vai draud notikt Savienības ražošanas nozares vispārēja stāvokļa pasliktināšanās. Šie pierādījumi jo īpaši rāda, ka attiecīgo ražojumu imports cita starpā ir nelabvēlīgi ietekmējis Savienības ražotāju tirgus daļu dažās ražojumu kategorijās. Turklāt visā laikposmā importa cenas bija zemākas par Savienības ražošanas nozares pārdošanas cenām. Tādēļ uz Savienības ražošanas nozares pārdošanas cenām tika izdarīts liels spiediens, kā rezultātā peļņas līmenis bija negatīvs vai zems. Lai gan 2017. gadā ar dažiem attiecīgajiem ražojumiem saistītais finanšu stāvoklis, šķiet, uzlabojās, tas joprojām ir nestabils un varētu pasliktināties, ja imports turpinātu augt, kas var būt sagaidāms sakarā ar vispārējo tērauda ražošanas jaudas pārpalikumu, pieaugošo tirdzniecības aizsardzības pasākumu skaitu, kurus tērauda ražojumiem piemēro trešās valstis, un jaunākajiem Amerikas Savienoto Valstu “Section 232” pasākumiem. Pamatojoties arī uz tādiem jaunākajiem notikumiem, kā tirdzniecības plūsmas novirzīšanās ASV pasākumu ietekmē, izmeklēšanā tiks izskatīta attiecīgo ražojumu, kā arī katras atsevišķas ražojuma kategorijas situācija.

3. PROCEDŪRA

Informējusi dalībvalstis un konstatējusi, ka ir pietiekami pierādījumi, kas pamato izmeklēšanas sākšanu, Komisija ar šo sāk izmeklēšanu saskaņā ar Regulas (ES) 2015/478 5. pantu un Regulas (ES) 2015/755 3. pantu.

Izmeklēšanas gaitā noteiks, vai neparedzētu notikumu dēļ attiecīgie ražojumi Savienībā tiek importēti tik ļoti palielinātā daudzumā un/vai ar tādiem noteikumiem vai nosacījumiem, kas rada vai draud radīt nopietnu kaitējumu līdzīgu vai tieši konkurējošu ražojumu ražotājiem Savienībā.

3.1. Rakstiski iesniegti dokumenti, atbildes uz anketas jautājumiem un sarakste

Lai iegūtu informāciju, ko Komisija uzskata par vajadzīgu izmeklēšanai, tā nosūtīs anketas līdzīgu vai tieši konkurējošu ražojumu zināmajiem ražotājiem un visām zināmajām ražotāju apvienībām Savienībā. Atbildēm uz anketas jautājumiem jānonāk Komisijā 21 dienas laikā no to nosūtīšanas dienas.

Visas ieinteresētās personas, ieskaitot attiecīgo ražojumu ražotājus eksportētājus, importētājus, lietotājus un to apvienības, tiek aicinātas rakstiski darīt zināmu savu viedokli un iesniegt informāciju, kas pamatota ar pierādījumiem. Informācija brīvā formā jāiesniedz 21 dienas laikā no šā paziņojuma publicēšanas Eiropas Savienības Oficiālajā Vēstnesī. Lai pieteiktos un pieprasītu anketu, ieinteresētās personas var sazināties ar Komisiju, vēlams pa e-pastu, nekavējoties un ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī. Atbildes uz anketas jautājumiem jāiesniedz 21 dienas laikā no to nosūtīšanas dienas.

Viedokļi un informācija, kas iesniegti pēc iepriekš minētajiem termiņiem, var tikt neņemti vērā.

3.2. Norādes rakstisku dokumentu iesniegšanai, atbilžu uz anketas jautājumiem un sarakstes nosūtīšanai

Uz Komisijai iesniegto informāciju autortiesības neattiecas. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas ļauj a) Komisijai šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

Visi rakstiski iesniegtie dokumenti, tostarp šajā paziņojumā prasītā informācija, kā arī ieinteresēto personu atbildes uz anketas jautājumiem un sarakste, kurai lūgts saglabāt konfidencialitāti, ir ar norādi “Limited” (1). Personas, kas šīs izmeklēšanas gaitā iesniedz informāciju, ir aicinātas pamatot savu lūgumu saglabāt konfidencialitāti.

Lai izmeklēšanā visām ieinteresētajām personām nodrošinātu pienācīgas tiesības uz aizstāvību, personām, kuras sniedz informāciju ar norādi “Limited”, jāsagatavo tās nekonfidenciāls kopsavilkums ar norādi “For inspection by interested parties”. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību. Ja persona, kas iesniedz konfidenciālu informāciju, nenorāda pamatotu iemeslu, kāpēc tā lūdz saglabāt konfidencialitāti, vai nesagatavo tās nekonfidenciālu kopsavilkumu un neiesniedz to noteiktajā formātā un kvalitātē, šādu informāciju var neņemt vērā.

Ieinteresētās personas tiek aicinātas visu informāciju un pieteikumus, tostarp skenētās pilnvaras un izziņas, iesniegt pa e-pastu, savukārt liela apjoma atbildes CD-ROM vai DVD iesniedz personīgi vai nosūta pa pastu ar ierakstītu vēstuli.

Ja ieinteresētās personas atbild pa e-pastu, tās piekrīt noteikumiem, kas piemērojami dokumentu elektroniskai iesniegšanai saskaņā ar noteikumiem dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē:

http://trade.ec.europa.eu/doclib/docs/2011/june/tradoc_148003.pdf

Ieinteresētajām personām ir jānorāda savs nosaukums/vārds, uzvārds, adrese, tālruņa numurs un derīga e-pasta adrese un ir jānodrošina, lai norādītā e-pasta adrese būtu funkcionējoša oficiāla darba e-pasta adrese un e-pasts ik dienu tiktu pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Iepriekš minētajās instrukcijās par saziņu ar ieinteresētajām personām ieinteresētās personas var iepazīties ar papildu noteikumiem un informāciju par saraksti ar Komisiju, tostarp principiem, kas piemērojami pa e-pastu sūtāmai informācijai.

Komisijas adrese sarakstei:

European Commission Directorate-General for Trade Directorate H, Unit H5 Birojs: CHAR 03/66 1049 Bruxelles/Brussel BELGIQUE/BELGIË E-pasts: TRADE-SAFEGUARD-STEEL@ec.europa.eu

3.3. Uzklausīšana

Saskaņā ar Regulas (ES) 2015/478 5. pantu un Regulas (ES) 2015/755 3. pantu visas ieinteresētās personas 21 dienas laikā no šā paziņojuma publicēšanas Eiropas Savienības Oficiālajā Vēstnesī var pieprasīt, lai Komisija tās uzklausa.

4. INFORMĀCIJAS PĀRBAUDE

Ieinteresētās personas, kas paziņojušas savu viedokli, iesniegušas informāciju vai pieprasījušas tikt uzklausītām saskaņā ar Regulas (ES) 2015/478 5. pantu un Regulas (ES) 2015/755 3. pantu, un eksportētājvalstu pārstāvji pēc rakstiska lūguma var pārbaudīt visu informāciju, kas Komisijai darīta pieejama izmeklēšanas sakarā, izņemot iekšējo dokumentāciju, ko sagatavojušas Savienības vai tās dalībvalstu iestādes, ja šī informācija ir būtiska to lietas izklāstā un nav konfidenciāla Regulas (ES) 2015/478 8. panta vai Regulas (ES) 2015/755 5. panta nozīmē, un Komisija to izmanto izmeklēšanā. Ieinteresētās personas, kas pieteikušās, var Komisijai darīt zināmu savu viedokli par attiecīgo informāciju, un šo viedokli var ņemt vērā, ja to pamato pietiekami pierādījumi.

5. NESADARBOŠANĀS

Ja ieinteresētā persona liedz piekļuvi nepieciešamajai informācijai vai to nesniedz termiņā, vai stipri traucē izmeklēšanu, konstatējumus saskaņā ar Regulas (ES) 2015/478 5. pantu un Regulas (ES) 2015/755 3. pantu var veikt, pamatojoties uz pieejamajiem faktiem. Ja tiek konstatēts, ka ieinteresētā persona ir sniegusi nepatiesu vai maldinošu informāciju, šo informāciju var neņemt vērā un izmantot pieejamos faktus.

6. UZKLAUSĪŠANAS AMATPERSONA

Ieinteresētās personas var lūgt tirdzniecības procedūru uzklausīšanas amatpersonas iesaistīšanos. Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un trešo personu uzklausīšanas pieprasījumus. Uzklausīšanas amatpersona var rīkot uzklausīšanu atsevišķai ieinteresētajai personai un darboties kā vidutājs, lai pilnībā tiktu īstenotas ieinteresētās personas tiesības uz aizstāvību.

Uzklausīšanas pieprasījums jāiesniedz uzklausīšanas amatpersonai rakstiski un tajā jānorāda pieprasījuma iemesli. Pieprasījums uzklausīt par jautājumiem, kas skar izmeklēšanas sākumposmu, jāiesniedz 15 dienu laikā no šā paziņojuma publicēšanas Eiropas Savienības Oficiālajā Vēstnesī.

Lai tiktu pārstāvēti dažādi viedokļi un piedāvāti atspēkojoši argumenti par jautājumiem, kas cita starpā attiecas uz importa pieaugumu, kaitējumu, cēloņsakarību un Savienības interesi, uzklausīšanas amatpersona nodrošinās arī iespēju piedalīties uzklausīšanā, kurā iesaistītas attiecīgās personas.

Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/

7. IZMEKLĒŠANAS GRAFIKS

Ja Komisija uzskata, ka pasākumi ir vajadzīgi, tā vajadzīgos lēmumus saskaņā ar V nodaļu attiecīgi Regulā (ES) 2015/478 un Regulā (ES) 2015/755 pieņem ne vēlāk kā deviņu mēnešu laikā no procedūras sākšanas dienas, bet ārkārtas apstākļos minēto termiņu var pagarināt par ne vairāk kā diviem mēnešiem. Ja termiņš tiek pagarināts, Komisija publicē paziņojumu Eiropas Savienības Oficiālajā Vēstnesī, norādot pagarinājuma ilgumu un īsi minot tā iemeslus.

8. PERSONAS DATU APSTRĀDE

Šajā izmeklēšanā iegūtos personas datus apstrādās saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (4).

(1) Komisijas Īstenošanas regula (ES) 2016/670 (2016. gada 28. aprīlis), ar ko ievieš iepriekšēju Savienības uzraudzību attiecībā uz dažu tādu dzelzs un tērauda ražojumu importu, kuru izcelsme ir dažās trešās valstīs (OV L 115, 29.4.2016., 37. lpp.).

(2) Eiropas Parlamenta un Padomes Regula (ES) 2015/478 (2015. gada 11. marts) par kopīgiem importa noteikumiem (OV L 83, 27.3.2015., 16. lpp.).

(3) Eiropas Parlamenta un Padomes Regula (ES) 2015/755 (2015. gada 29. aprīlis) par kopējiem noteikumiem importam no dažām trešām valstīm (OV L 123, 19.5.2015., 33. lpp.).

(1) Dokumentu ar norādi “Limited” uzskata par konfidenciālu saskaņā ar 8. pantu Regulā (ES) 2015/478, 5. pantu Regulā (ES) 2015/755 un 3.2. pantu PTO Nolīgumā par aizsargpasākumiem. Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(4) OV L 8, 12.1.2001., 1. lpp.